Συντεταγμένες: 35°12′N 0°38′W﻿ / ﻿35.200°N 0.633°W﻿ / 35.200; -0.633

Η Σχολή Καλών Τεχνών στο Σιντί Μπελ Αμπές
Το **Σιντί Μπελ Αμπές** (αραβικά: سيدي بلعباس‎), ή **Μπελ Αμπές** είναι η πρωτεύουσα της ομώνυμης βιλάγιας της Αλγερίας. Πήρε το όνομά της από τον Σιντί μπελ Αμπάς, μουσουλμάνο μαραμπού ή ευγενή που είναι θαμμένος εκεί. Η πόλη είναι το εμπορικό κέντρο μιας σημαντικής περιοχής αμπελώνων, κήπων, οπωρώνων και σιτηρών. Παλαιότερα περιβαλλόταν από τείχος με τέσσερις πύλες. Στην πόλη υπάρχει πανεπιστήμιο. Το Σιντί Μπελ Αμπές απέχει 75 χιλιόμετρα από τη Μεσόγειο Θάλασσα. Σύμφωνα με την απογραφή του 2008 έχει 212.935 κατοίκους, από 186.879 το 1998, σημειώνοντας ετήσια αύξηση 1,34%.

Ιστορικά στοιχεία
-----------------

Η σημερινή πόλη, επί του ποταμού Ουαντί Σελίφ, αναπτύχθηκε γύρω από ένα γαλλικό στρατόπεδο το οποίο κτίστηκε το 1843. Το 1849 δημιουργήθηκε μια προσχεδιασμένη αγροτική πόλη γύρω από την υπάρχουσα στρατιωτική θέση. Από τη δεκαετία του 1830 έως το 1962 η πόλη συνδέθηκε στενά με τη γαλλική Λεγεώνα των Ξένων, μιας και ήταν η τοποθεσία του βασικού στρατοπέδου εκπαίδευσης και το αρχηγείο του 1ου Συντάγματος Ξένων. Στα τέλη της δεκαετίας του 1890 η πόλη, που αναφέρεται πως είχε ισπανική εμφάνιση, είχε περίπου 30.000 κατοίκους. Τα κύρια κτίρια βρίσκονταν στη γαλλική στρατιωτική περιοχή του *Quartier Vienot*. Το εκπαιδευτικό κέντρο της σύγχρονης εθνικής χωροφυλακής της Αλγερίας βρίσκεται στο Σιντί Μπελ Αμπές. 

Στη δεκαετία του 1930 πολλά από τα παλιά τείχη της πόλης κατεδαφίστηκαν. Μεγάλες λεωφόροι και πλατείες αντικατέστησαν τις παραδοσιακές συνοικίες, έχοντας ως αποτέλεσμα η πόλη να χάσει μεγάλο μέρος του πρώην χαρακτήρα της.

Γεωγραφία
---------

Η πόλη βρίσκεται και στις δύο πλευρές του ποταμού Μεκερρά και σε μια λίμνη, η οποία αποτελεί σημαντική πηγή υδροδότησης στην περιοχή. 

### Κλίμα

Το Σιντί Μπελ Αμπές έχει ένα θερμό καλοκαιρινό μεσογειακό κλίμα (Κλιματική ταξινόμηση Κέππεν *Csa*).

| Κλιματικά δεδομένα Σιντί Μπελ Αμπές |
| --- |
| Μήνας | Ιαν | Φεβ | Μάρ | Απρ | Μάι | Ιούν | Ιούλ | Αύγ | Σεπ | Οκτ | Νοε | Δεκ | Έτος |
| Μέση Μέγιστη °C (°F) | 14(57) | 15(59) | 18(64) | 20(68) | 24(75) | 29(84) | 34(93) | 35(95) | 30(86) | 24(75) | 18(64) | 14(57) | 22(71) |
| Μέση Μηνιαία °C (°F) | 8(46) | 9(48) | 11(51) | 13(55) | 16(60) | 21(69) | 25(77) | 25(77) | 21(69) | 17(62) | 12(53) | 8(46) | 15(59) |
| Μέση Ελάχιστη °C (°F) | 1(33) | 2(35) | 4(39) | 6(42) | 8(46) | 12(53) | 15(59) | 15(59) | 13(55) | 9(48) | 6(42) | 2(35) | 7(44) |
| Υετός mm (ίντσες) | 61 | 48 | 46 | 41 | 38 | 10 | 3 | 5 | 15 | 38 | 43 | 64 | 409 |
| *Πηγή: Weatherbase*  |

Οικονομία
---------

Η οικονομία επικεντρώνεται στη γεωργία, ιδιαίτερα στην παραγωγή δημητριακών όπως το σιτάρι και το κριθάρι και την αμπελουργία. Ένα συγκρότημα παραγωγής γεωργικών μηχανών βρίσκεται στην περιοχή.

Μεταφορές
---------

Το Σιντί Μπελ Αμπές έχει καλές διασυνδέσεις με άλλες πόλεις της Αλγερίας οδικά και σιδηροδρομικά. Το Οράν βρίσκεται 70 χιλιόμετρα βόρεια και το Τλεμσέν 90 χιλιόμετρα δυτικά. 

Το πλησιέστερο διεθνές αεροδρόμιο είναι το Αεροδρόμιο Ες Σενιά του Οράν αλλά η πόλη εξυπηρετείται από αεροδρόμιο εσωτερικών πτήσεων, το αεροδρόμιο του Σιντί Μπελ Αμπές (IATA: **BFW**, ICAO: **DAOS**).

Η γραμμή του τραμ του Σιντί Μπελ Αμπές άνοιξε στις 25 Ιουλίου 2017. Η γραμμή έχει μήκος 14,7 χιλιομέτρων, με 22 στάσεις να καλύπτουν τα περισσότερα από τα κύρια σημεία της πόλης.

Γνωστοί κάτοικοι
----------------

* Ρενέ Βιβιανί, Γάλλος πολιτικός της Τρίτης Δημοκρατίας
* Γκαστόν Μωρίς Ζυλιά, Γάλλος μαθηματικός
* Μαρσέλ Σερντάν, Γάλλος μπόξερ
* Ντζιλαλί Λιαμπές, Αλγερινός κοινωνιολόγος και φιλόσοφος
* Ζαν Μπογιέρ, Γάλλος μουσικός
* Μοχάμεντ Μπετζαουί, Αλγερινός πολιτικός
* Μπριζίτ Ζιρώ, Γαλλίδα συγγραφέας
* Καντ Μεράντ, Αλγερινός ηθοποιός

Παραπομπές
----------

1. ↑  «Sidi Bel Abbès (Province Capital, Sidi Bel Abbès, Algeria) - Population Statistics, Charts, Map and Location». Ανακτήθηκε στις 3  Φεβρουαρίου 2020.
2. 1 2 3  «Sidi Bel Abbès | Algeria». *Encyclopedia Britannica* (στα Αγγλικά). Ανακτήθηκε στις 3 Φεβρουαρίου 2020.
3. ↑  «Sidi Bel Abbès (Province Capital, Sidi Bel Abbès, Algeria) - Population Statistics, Charts, Map and Location». *citypopulation.de*. Ανακτήθηκε στις 3 Φεβρουαρίου 2020.
4. ↑  Windrow, Martin (2010). *Our friends beneath the sands : the Foreign Legion in France's colonial conquests 1870-1935*. London: Weidenfeld & Nicolson. σελ. 138. ISBN 978-0-297-85213-1.
5. ↑  
«Weatherbase: Historical Weather for Sidi-bel-abbes, Algeria». Weatherbase. 2011. Ανακτήθηκε στις 3 Φεβρουαρίου 2020.
6. 1 2  «Sidi Bel Abbes - LookLex Encyclopaedia». *looklex.com*. Αρχειοθετήθηκε από το πρωτότυπο στις 27 Ιουλίου 2012. Ανακτήθηκε στις 3 Φεβρουαρίου 2020.
7. ↑  «BFW @ OurAirports». *ourairports.com*. Ανακτήθηκε στις 3 Φεβρουαρίου 2020.
8. ↑  Barrow, Keith (2017-07-25). «Sidi Bel Abbès opens first light rail line» (στα αγγλικά). *Rail Journal*.. Ανακτήθηκε στις 2020-02-03.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 144403594
* LCCN: n94064797
* GND: 4709813-2
* SUDOC: 154479276
* BNF: cb12003362j (data)

 |

 |